81 हजार करोड़ ऑफर किए, 7 महीने में सुरंग बनाने का वादा किया
China Taliban Minister Meet In Kabul Over Afghanistan Lithium Reserve. चीन अब अफगानिस्तान के लिथियम रिजर्व वाले इलाके में निवेश करना चाहता है। इसके लिए तालिबान के माइनिंग और पेट्रोलियम मंत्री शहाबुद्दीन दिलावर ने चीन की कंपनी गोचिन के अधिकारियों से काबुल में मुलाकात की है
चीन अब अफगानिस्तान के लिथियम रिजर्व वाले इलाके में निवेश करना चाहता है। इसके लिए तालिबान के माइनिंग और पेट्रोलियम मंत्री शहाबुद्दीन दिलावर ने चीन की कंपनी गोचिन के अधिकारियों से काबुल में मुलाकात की है।
मंत्री दिलावर ने कहा है कि इस निवेश से 1 लाख 20 हजार नौकरियों के अवसर पैदा होंगे। चीन की कंपनी ने तालिबान से ये भी वादा किया है कि वो सलांग पास को 7 महीनों के भीतर ठीक कर देंगे। साथ ही एक और टनल भी बनाएंगे। 
2025 तक लिथियम का सबसे बड़ा सप्लायर बनना चाहता है चीन
2021 में सत्ता में आने के बाद तालिबान लगातार अफगानिस्तान में निवेश के लिए दूसरे देशों से अपील कर रहा है। हालांकि, अस्थिरता और मानवाधिकारों के उल्लंघन के मुद्दों पर ज्यादातर देश अफगानिस्तान में निवेश करने से बच रहे हैं।
ऐसे में चीन का निवेश वहां के लिए अहम होगा। वहीं, गोचिन कंपनी ने बताया है कि लिथियम डिपोजिट को प्रोसेस करने के लिए एक हाइड्रो इलेक्ट्रिक डैम बनाया जाएगा। ये काम जल्द शुरू होगा।
अफगानिस्तान में इस निवेश से चीन 2025 तक सबसे बड़ा लिथियम सप्लायर बनने का सपना पूरा करने की कोशिश कर रहा है। ब्लूमबर्ग की रिपोर्ट के मुताबिक अकेले अफ्रीका से चीन ने 2022 में 1 लाख 94 हजार टन लिथियम निकाला था। जो 2025 तक बढ़ाकर 7 लाख 5 हजार कर दिया जाएगा।
लिथियम क्यों जरूरी?
लिथियम को सफेद सोना भी कहा जाता है। लिथियम बैटरियां अन्य बैटरियों की तुलना में ज्यादा ताकतवर और हल्की होती हैं। साथ ही लिथियम-ऑयन बैटरियां लेड एसिड बैटरियों की तुलना में ज्यादा लंबे समय तक चलती हैं।दुनिया में फ्यूल के तौर पर कोयले के इस्तेमाल पर लगातार रोक लगाने की मांग हो रही है। ऐसे में लिथियम को इसके विकल्प के तौर पर देखा जा रहा है। क्लाइमेट चेंज के चलते इलेक्ट्रिक व्हीकलों की मांग बढ़ रही है।
दुनिया में 1 करोड़ इलेक्ट्रिक कारें हैं, जिनके इस दशक के अंत तक 14 करोड़ हो जाने का अनुमान है। ज्यादा इलेक्ट्रिक कारों का मतलब होगा, ज्यादा लिथियम बैटरियों की मांग। एक सिंगल इलेक्ट्रिक गाड़ी की बैटरी में भी कम से कम 8 किलोग्राम लिथियम की जरूरत पड़ती है।हर साल दुनियाभर में 7 अरब लिथियम-ऑयन बैटरियां बेची जाती हैं और इसके 2027 तक बढ़कर 15 अरब हो जाने का अनुमान है।
Statista की रिपोर्ट के मुताबिक, चीन 2021 में दुनिया में लिथियम-ऑयन बैटरियों का सबसे बड़ा मैन्युफैक्चरर रहा और इस दौरान दुनिया की 79% लिथियम-ऑयन बैटरियां चीन में बनाईं गईं।